钦定古今图书集成/明伦汇编/闺媛典/第024卷 > 上谷郡君侯夫人
## 钦定古今图书集成/明伦汇编/闺媛典/第024卷 > 上谷郡君侯夫人

按程颐《上谷郡君家传》：“先妣夫人姓侯氏，太原盂县
人，行第二。世为河东大姓。曾祖元嵩，当五代之乱，以
武勇闻。刘氏偏据日，锡土于乌河川，以控寇盗，亡其
爵位。父道济，始以儒学中科第，官润州丹徒县令，赠
尚书比部员外郎。母福昌郡太君刁氏。夫人幼而聪
悟过人，女功之事，无所不能，好读书史，博知古今成”
败。丹徒君爱之过于子，每以政事问之，所言雅合其
意，常叹曰：“恨汝非男子！”七八岁时，常教以《古诗》曰：“女
子不夜出，夜出秉明烛。”自是日暮则不复出房阁。刁
夫人素有风厥之疾，多夜作，不知人者久之。夫人涕
泣扶持，常连夕不寐。年十九，归于我，事舅姑以孝谨
称，与先公相待如宾客，德容之盛，内外亲戚，无不爱
敬。众人游观之所，往往舍所观而观夫人。先公赖其
内助，礼敬尤至。而夫人谦顺自牧，虽小事未尝专，必
禀而后行。仁恕宽厚，抚爱诸庶，不异己出。从叔幼姑，
夫人存视，常均己子。治家有法，不严而整，不喜笞扑
奴婢，视小臧获如儿女。诸子或加呵责，必戒之曰：“贵
贱虽殊，人则一也。汝如是大时，能为此事否？”道路遗
弃小儿，屡取养之。有小商出，未还而其妻死，儿女散
逐人去，惟幼者始三岁，人所不取。夫人惧其必死，使
抱以归。时聚族甚众，人皆有不欲之色，乃别籴以食
之。其父归谢曰：“幸蒙收养，得全其生，愿以为献。”夫人
曰：“我本以待汝归，非欲之也。”好为药饵，以济病者。尝
大寒，有负炭而撽者，家人欲呼之，夫人止曰：“慎勿为
此，胜则贫者困矣。”先公凡有所怒，必为之宽解，唯诸
儿有过，则不掩也。常曰：“子之所以不肖者，由母蔽其
过而父不知也。”夫人男子六人，所存唯二，其爱慈可谓至矣，然于教之之道不少绝也。才数岁，行而或踣，
家人走前扶抱，恐其惊啼。夫人未尝不呵责曰：“汝若
安徐，宁至踣乎？”饮食尝置之坐侧，尝食絮羹，皆叱止
之，曰：“幼求称欲，长当如何？”虽使令辈，不得以恶言骂
詈之。故颐兄弟平生于饮食衣服无所择，不能恶言
詈人，非性然也，教之使然也。与人争忿，虽直不右，曰：
“患其不能屈，不患其不能伸。”及稍长，常使从善师友
游，虽居贫，或欲延客，则善而为之具。其教女，常以曹
大家女戒之。常教告家人曰：“见人善则当如己善，必
共成之。视他物如己物，必加爱之。”先公罢尉庐陵，赴
调，寓居历阳，会叔父亦解掾毗陵，聚口甚众，储备不
足，夫人经营转易，得不困乏。先公归，问其所为，叹曰：
“良转运使才也。”所居之处，邻妇里姥皆愿为之用，虽
劳不怨。始寓丹阳僦葛氏舍，以居守舍王氏翁姥庸
狡，前后居者，无不苦之。夫人待之有道，遂反柔良。及
迁去，王姥涕恋不已。夫人安于贫约，服用俭素，观亲
戚间，纷华相尚，如无所见。少女方数岁，忽失所在，乳
姥軰，悲泣叫号。夫人骂止之曰：“在当求得，苟亡失矣。
汝如是，将何为？”在庐陵时，公宇多怪，家人告曰：“物弄
扇。”夫人曰：“热尔。”又曰：“物击鼓。”夫人曰：“有槌乎？可与之。”
后家人不复敢言怪，怪亦不复有，遂获安居。夫人有
知人之鉴，姜应明者，中神童第，人竞观之，夫人曰：“非
远器也。”后果以罪废。颐兄弟幼时，夫人勉之读书，因
书笺帖上曰：“我惜勤读书儿。”又并书二行，前曰：“殿前
及第程延寿”，先兄幼时名也；次曰处士，及先兄登第，
颐以不才罢应科举，方悟夫人知于童穉中矣。宝藏
手泽，使后世子孙知夫人之精鉴。夫人好文而不为
辞章，见世之妇女以文章笔札传于人者，深以为非。
平生所为诗，不过三二篇，皆不存。独记在历阳时，先
公觐亲河朔，夜闻鸣雁至，为诗曰：“何处惊飞起，雝雝
过草堂。早是愁无寐，忽闻意转伤。良人沙塞外，羇妾
守空房。欲寄回文信，谁能付汝将”读《史》，见奸邪逆乱
之事，常掩卷愤叹。见忠孝节义之士，则钦慕不已，常
称唐太宗得御戎之道，其识虑高远，有英雄之气。夫
人之弟可，世称名儒，才智甚高，常自谓不如夫人。夫
人自少多病，好方饵，修养之术甚效。从先公官岭外，
偶迎凉露寝，遂中瘴疠。及北归，道中疾革，召医视脉，
曰：“可治。”谓二子曰：“绐尔也。”未终前一日，命颐曰：“今日
百五，为我祀父母。明年不复祀矣。”夫人以景德元年
甲辰十月十三日生于太原，皇祐四年壬辰二月二
十八日终于江宁，享年四十九。始封寿安县君，追封
上谷郡君。